Guvernul României, condus de premierul Marcel Ciolacu, a alocat 6 milioane lei pentru lucrările de la Catedrala „Înălțarea Domnului”, a anunțat Valentin Ivancea, președintele Consiliului Județean Bacău.
„Este un sprijin financiar consistent, venit din partea unui Guvern care construieşte şi spitale regionale sau locale cu fonduri europene din PNRR, inclusiv la Bacău, dar în acelaşi timp susține şi cultele & credința creştină, greu încercate în pandemie prin măsuri când arbitrare, când discreționare venite din partea unor politicieni fără niciun Dumnezeu”, a spus președintele CJ.
„Mă bucur că lucrările de la Catedrala Băcăuanilor, acest far al credinței care luminează municipiul Bacău, beneficiază de un substanțial suport guvernamental. Fără sănătate, educație şi credință nicio comunitate locală nu poate aspira la un viitor, iar alături de Guvernul condus de Marcel Ciolacu urmărim consolidarea acestor piloni de dezvoltare”, a concluzionat Valentin Ivancea.
Eurodeputatul Dragoș Benea a precizat că Marcel Ciolacu este primul premier al României „care păşeşte în Catedrala „Înălțarea Domnului” şi sprijină concret, cu o alocare guvernamentală de 6 milioane lei pentru catedrală, efortul de decenii al băcăuanilor care au sprijinit construirea acestui impresionant lăcaş de cult”.